‘n Badkamer se verstaan | strooimeisie
‘n Badkamer se verstaan
Augustus 12, 2016 / strooimeisie
Is daar al ooit navorsing gedoen oor badkamers se emosionele intelligensie? Dit is wat ek vanaand so skuins voor elf sit en wonder, terwyl die koue van die teëls stadig tot in my boudvleis vorder. Vet-isolasie help ook net soveel.
Ek wonder hoe dit gebeur dat die vloer traandruppels absorbeer; soveel só dat die stortvloed van hartseer geensins meer môre sal sigbaar wees nie. Klaarblyklik doof ‘n badkamer ook klank uit… rou snikke ontsnap mens se keel in ‘n badkamer, maar nie die mure nie, hoewel dit hard en duidelik klink hier teen die bad se rand. ‘n Toiletrol wat troos… kraanwater wat trane afvee… ‘n handdoek wat warmte en vertroosting probeer bied…
Hou alle badkamers soveel geheime soos myne? Geheime oor hartseer, vloek, soebat en uiteindelike gebede wat stokkerig en stamelend in die lug opvaar en dan teen die plafon gaan vasplak,waar dit vir altyd en ewig vasklou…? Die beloftes en ge-bargain…? Die stilswyende aanvaarding dat jy môre weer sal terugkom. Weer hartverskeurend hartseer. Weer net tot jou boude te koud word, tot jy opstaan en verder gaan probeer slaap.
Ek wonder of enige ander vertrek in ‘n huis só goed die broosheid van mense kan verstaan soos ‘n badkamer. Sonder pretensie. Opreg. Ek dink nie so nie. Ek dink, sou ‘n badkamer ‘n persoon wees, sou dit by verre die persoon met die meeste kennis oor menswees wees; met teerheid en liefde en begrip.
Ek wens mense was meer soos badkamers.
← If I could go back…
Iets oor liefde →
3 thoughts on “‘n Badkamer se verstaan”
Augustus 15, 2016 om 11:34
Pragtig geskryf!Ek het nog nooit so oor ‘n badkamer gedink nie,maar nou besef ek dis ook waar my meeste trane al geval het.Sterkte met al jou smarte…ek dink aan jou.
Augustus 15, 2016 om 11:46
Dankie… ja, if those four walls could talk, né!
Augustus 15, 2016 om 15:43
Ja, dis die plek waar my meeste trane ook geval het. Jy beskryf dit so raak!